
Rom: Auditorium 2, Hus 1 Teorifagbygget

Sesjonens tema er det etniske mangfoldet i norsk historie og forskningen på dette mangfoldet. Særlig oppmerksomhet vil bli viet de gamle folkegruppene som i dag har status som nasjonale minoriteter og som urfolk, det vil si jødene, romani (de reisende, taterne), rom (sigøynerne), skogfinnene, kvenene og samene. Samene har som kjent urfolksstatus, der Norge i dag forplikter seg i henhold til en rekke internasjonale konvensjoner, som ILO-konvensjonen 169 av 1989 og FNs urfolkskonvensjon av 2007, i tillegg til nasjonal lovgivning. De øvrige grupper fikk status som ”nasjonale minoriteter” gjennom Norges ratifikasjon i 1999 av Europarådets rammekonvensjon til beskyttelse av nasjonale minoriteter av 1995; også Europarådets konvensjon om regionale språk og minoritetsspråk av 1992, ratifisert av Norge i 1998, bidrar til minoritetsstatusen for samene og for enkelte av de nasjonale minoritetene. 

Sesjonen vil ta opp realhistoriske tema og problemstillinger, men særlig rette søkelyset mot forskningsstatus og forskningsmessige utfordringer av teoretisk, metodisk og etisk art som temaet reiser, både disiplinært og på tvers av disiplinene. Flere nye forskningsprosjekter vil bli presentert, i tillegg til prosjekter som er gjennomført de seinere åra. Til nå har forskningen vært lite omfattende, institusjonelt spredt og stort sett disiplinært forankret. Et unntak er den samiske forskningen, med forholdsvis omfattende forskningsprogrammer over mange år. Den nye status som nasjonale minoriteter som de øvrige folkegruppene har fått, har utvilsomt bidratt til økt oppmerksomhet om og økt forskningsinteresse også for. Samtidig er det framkommet skepsis og delvis også motstand fra enkelte grupper mot forskning drevet av ”utenforstående”, noe som reiser viktige etiske problemstillinger særlig relatert til forskning om minoritetsgrupper med dels bitre historiske erfaringer. Behovet for forskning som redskap for forvaltning har imidlertid blitt stadig sterkere hevdet. 

Siktemålet med sesjonen er således, for det første, å skaffe en oversikt over feltet disiplinært og flerdisiplinært, for det andre å presentere nye forskningsprosjekter, for det tredje å drøfte metodiske, teoretiske og forskningsetiske problemstillinger, og for det fjerde, om mulig, å drøfte samordning og eventuelt et større forskningsprogram.
Bidragsytarar:

- Einar Niemi, Universitetet i Tromsø: 

Innledning 

- Bjørn Hvinden, NOVA/NTNU samfunnsforskning: 

”Romani og rom som utfordringer for samfunnsvitenskapelig forskning”

- Anne Minken, Universitetet i Tromsø: 

”Taterne i eldre tid: Hvem var de? ”

- Maud Wedin, FINNSAM: 

”Skogsfinnarna i Skandinavien: Forskningsstatus och forskningsutmaningar”

- Øivind Kopperud, Senter for Holocaust og livssynsminoriteter: 

””Jøden” som kulturell konstruksjon i norsk offentlighet”

- Rolf Inge Larsen, Universitetet i Tromsø: 

”Kvenene: Minoritetspolitikk og religiøs mobilisering”

- Henry Minde, Universitetet i Tromsø: 

”Ei historiebok i moderne samisk historie: Fag og politikk”

- Sesjonsleiar: Einar Niemi, Universitetet i Tromsø
